Ingcwethi Kwezempilakahle: Kayinanzwe Layo Imvukuzane Yomlomo Wesibeletho
Ingcwethi lezi zithi imvukuzane ezithile zivame ebantwini abatshiyeneyo, abesilisa bavame ukubanjwa yi carposi sarcoma le prostrate, abesifazana ngeyesibeletho kulandela eyebele
BULAWAYO — Ingcwethi kwezempilakahle sezikhuthaze ukuthi lapho ilizwe linanza ukuqedwa kwemvukuzane yebele ngalinyanga kaMfumfu kuxoxiswane kabanzi langeyesibeletho okuyiyo esikhokhela kulezinsuku. Ingcwethi lezi zithi wonalowana umbiko wokukhuthaza abesifazana ukuyahlolwa njalonje kumele usetshenziswe ekuqedeni imvukuzane yesibeletho. Inyanga kaMfumfu ibekelwe uku khuthaza ukulwisana lohlobo lwemvukuzane yebele kodwa kunengi labesifazana akukho okokuziqhenya ngakho ngoba izibhedlela ezinengi ezigoqela ezakoBulawayo zingelayo imitshina yokuwelapha kumbe odokotela abeneleyo. Ingcwethi kugatsha lwezempilakahle zithi ngamnyaka munye abantu abazinkulungwane eziyisithupha – 6 000 baza ezibhedlela belomkhuhlane wemvukuzane eZimbabwe, lanxa nje inani labantu elihlaselwa ngumkhuhlane lo licatshangelwa ukuba liphezulu kulaleli ngoba abanye abantu bafa bengabuyanga ezibhedlela. Kunani leli eliza ezibhedlela, kufa inkulungwane lengxenye ngomnyaka – 1 500. Ingcwethi lezi zithi imvukuzane ezithile zivame ebantwini abatshiyeneyo lapho kwabesilisa kuvame ebizwa ngokuthi yi carposi sarcoma le prostrate, kwabesifazana ngeyesibeletho kulandela eyebele, kuthi ebantwaneni abangabafana yileukamia kulandela eyamehlo, emankazaneni kube ngeyezinso, eyamehlo leyengqondo. UNkosikazi Jean Clark ongomunye wabesifazana abahlanu bakoBulawayo abake baba lomkhuhlane wemvukuzane yebele abaqalisa inhlanganiso yokukhuthaza lokusekela abatholakala belomkhuhlane lo uthi sebebanengi abantu abatholakala belomkhuhlane lo ngoba inengi lingasayi ezibhedlela ukuyahlolwa njalonje. Uthi umumo welizwe usudale omama ababhekane lenhlupho zokuselela imuli zabo okubangela ukuba kube nzima ukuthi bayedinga uncedo lokwelatshwa ngesikhathi. Osebenza kwezempilakahle, uNkosazana Agnes Sibindi, uthi lanxa inyanga le ingeyokunanza imvukuzane yebele okuyiyo eyayihlasela abantu abanengi, lamhla imvukuzane yesibeletho yiyo esihlasela abesifazana abanengi. Uthi limvukuzane isiyingozi okokuthi isidinga layo elayo ilanga kumbe kuthi kukhangelwa imvukuzane yebele abesifazana baxoxisane langeyesibeletho. Uthi imvukuzane le isingutshiki lobhanqa legcikwane lengculaza ekukhathazeni kumpilakahle yabesifazana. UNkosazana Greta Ngwenya, uthi uhulumende kumele aphathise amadolobho wonke abe lezibhedlela zokwelapha imihlobo yemvukuzane esiyandile ngoba inengi labantu alenelisi ukuya e Harare njalonje kumbe phandle kwelizwe. Uthi zona indleko zakhona ziphezulu okokuthi nxa uhulumende angaphathisanga, ukwelathswa kwemvukuzane kuyaba liphupho nje kunengi lezizalwane. Uthi ukubhidlizeka komnotho welizwe sokwenze impilo yabomama ababa lemvukuzane babenjenge ngidi ethwele ilahle ngoba bengalutholi uncedo abaludingayo. Isakhamuzi uMnumzana William Phiri, uthi kuqakathekile ukuthi ilizwe likhulumisane ngemvukuzane ngoba banengi abantu asebehlaselwa yilumkhuhlane. Uthi mhlawumbe kungakhulunywa ngemvukuzane ngendlela okwakhulunyiswana ngengculaza inengi labantu lilakho ukuthola uncedo kusesemasinya. Wengeze esithi banengi abantu abalokhu belemicabango eminenginengi ngemvukuzane, abanye becabanga ukuthi ngumkhuhlane odinga osiyazi besintu ngenxa yokuthi inengi liyaswela ukwelatshwa ezibhedlela. Uqhubeke ethi kumqoka ukuthi ngazo zonke izikhathi kukhulunywa ngemvukuzane yebele, kutshelwe abesilisa ukuthi labo balakho ukuba laloluhlobo lwemvukuzane ngoba kuvame ukuthi bahlale phezu kwezandla besithi le yingxoxo yabesifazana. Umongikazi, uNkosikazi Nomatter Nyoni, uthi okuqakathekileyo nxa kukhulunywa ngemvukuzane yikuthi uzulu ahambele phambili ekuhlolweni njalonje. Uthi imvukuzane yelapheka lula nxa ithe yabonakala isaqala kungakho abesifazana kumele bazihlole amabele nyanga zonke njalo baye emakiliniki ukuyahlola imvukuzane yesibeletho njalonje ngoba uhulumende sowaletha imitshina yokwenza lokhu kumakiliniki amanengi elizweni. Uhlelo lokunanza imvukuzane yebele ngalinyanga kaMfumfu lwethulwe okusemthethweni ngeviki ephelileyo lapho umhlonitshwa bekuyingcwethi ekwelapheni imvukuzane kugatsha lwezempilakahle uDokotela Anna Mary Nyakabau. Lonyaka indikimba ithi “Think Pink, find it, fight it and win the battle”. IZimbabwe isilogwalo lokulwisana lemvukuzane iCancer Strategy olulotshwe ngemva kokukhulumisana lengcwethi, uhulumende kanye lezibhedlela.